

G R A D S K O V I J E Ć E *P R I J E D L O G*

KLASA: 350-02/21-01/03

URBROJ: 2186-16-02/1-22-100

Ludbreg, 24. svibnja 2022.

Na temelju članka 109. Zakona o prostornom uređenju (Narodne novine broj 153/13, 65/17, 114/18, 39/19 i 98/19) i članka 34. Statuta Grada Ludbrega (Službeni vjesnik Varaždinske županije broj 12/21) te Odluke o izradi V. izmjena i dopuna Prostornog plana uređenja Grada Ludbrega (Službeni vjesnik Varaždinske županije broj 121/21), Gradsko vijeće Grada Ludbrega na 10. sjednici održanoj 24. svibnja 2022. godine donijelo je

**Odluku o donošenju**

**V. izmjena i dopuna Prostornog plana uređenja Grada Ludbrega**

**I. OPĆE ODREDBE**

**Članak 1.**

(1) Donose se V. izmjene i dopune Prostornog plana uređenja Grada Ludbrega (u daljnjem tekstu Plan), izrađene od tvrtke „URBING“ d.o.o. iz Zagreba, broj elaborata A-778/2022.

(2) Ovom Odlukom mijenjaju se i dopunjuju dijelovi Prostornog plana uređenja Grada Ludbrega (Službeni vjesnik Varaždinske županije broj 6/03, 22/08, 07/10, 6/15, 25/15 - pročišćeni tekst, 49/20 i 70/20 – pročišćeni tekst, 104/20, 4/21 – pročišćeni tekst).

**Članak 2.**

(1) Sastavni dio ove Odluke je elaborat „V. izmjene i dopune Prostornog plana uređenja Grada Ludbrega” koji se sastoji od tekstualnog i grafičkog dijela.

(2) Tekstualni dio Plana se sastoji od odredbi za provedbu plana i obrazloženja.

(3) Grafički dio se sastoji od slijedećih kartografskih prikaza:

|  |  |  |
| --- | --- | --- |
| 1. | Korištenje i namjena površina | M.1:25.000 |
| 2. | Infrastrukturni sustavi | M.1:25.000 |
| 3.a | Uvjeti korištenja, uređenje i zaštite prostora – Područja posebnih uvjeta korištenja | M.1:25.000 |
| 3.b | Uvjeti korištenja, uređenje i zaštite prostora - Područja posebnih ograničenja u korištenju | M.1:25.000 |
| 4. | Građevinska područja | M:1:5.000 |
|  | 4.1. POLJANEC, HRASTOVSKO  4.2. SELNIK, LUDBREG, HRASTOVSKO  4.3. SIGETEC LUDBREŠKI, LUDBREG  4.4. SLOKOVEC, APATIJA  4.5. HRASTOVSKO, VINOGRADI LUDBREŠKI  4.6. KUČAN LUDBREŠKI, LUDBREG, VINOGRADI LUDBREŠKI  4.7. SIGETEC LUDBREŠKI, LUDBREG, GLOBOČEC LUDBREŠKI, VINOGRADI LUDBREŠKI  4.8. APATIJA, ČUKOVEC, BOLFAN  4.9. SEGOVINA  4.10. BOLFAN  4.11. BOLFAN |  |

**II. ODREDBE ZA PROVEDBU**

**Članak 3.**

**U članku 3. točka 4. mijenja se i glasi:**

**˝ postojeća građevina** je građevina izgrađena na temelju građevinske dozvole ili drugog odgovarajućeg akta i svaka druga građevina koja je prema Zakonu o gradnji ili posebnom zakonu s njom izjednačena˝.

**U članku 3. točka 6. mijenja se i glasi:**

**˝ građevinska bruto površina** (**GBP**) građevine je zbroj površina mjerenih u razini podova svih dijelova građevine (Po, Su, Pr, K, Pk) određenih prema vanjskim mjerama obodnih zidova s oblogama, osim površine vanjskog dizala koje se dograđuje na postojeću zgradu, a koja se izračunava na način propisan Zakonom o prostornom uređenju i propisom donesenim na temelju tog zakona ˝.

**U članku 3. točka 31. mijenja se i glasi:**

˝ PPŽ je Prostorni plan Varaždinske županije; PPUG je Prostorni plan uređenja Grada Ludbrega; UPU je urbanistički plan uređenja, Zakon je Zakon o prostornom uređenju˝.

**Članak 4.**

**Članak 6. mijenja se i glasi:**

**˝ Površine za razvoj i uređenje naselja** su ovim Planom određene kao:

1. građevinska područja naselja mješovite namjene
2. građevinska područja izdvojenih namjena;
   1. građevinska područja gospodarske namjene (oznaka I)
   2. građevinska područja sportsko-rekreacijske namjene (oznaka R)
3. građevinska područja zona mješovite namjene – povremeno stanovanje
4. groblja (oznaka +).˝

**Članak 5.**

**U članku 8. stavak 1. dodaje se točka 6. koja glasi:**

˝ 6. infrastrukturne površine (IS).˝

**Članak 6.**

**U članku 9. stavak 7. mijenja se i glasi:**

**˝ Površine infrastrukturnih sustava** namijenjene su smještaju linijskih i površinskih građevina prometnih i komunalnih infrastrukturnih sustava te smještaju solarnih panela za proizvodnju energije korištenjem obnovljivih izvora energije. Na kartografskim prikazima, prikazane su kao načelne lokacije, trase ili koridori unutar površina ostalih namjena osim površine određene za smještaj a solarnih panela za proizvodnju vodika iz obnovljivih izvora energije čija je lokacija određena na kartografskim prikazima 1. Korištenje i namjena površina i 4.3. Građevinska područja.˝

**Članak 7.**

**Članak 11. mijenja se i glasi:**

**˝**(1) Građevine od važnosti za Državu i županiju određene su posebnim propisom, odnosno Prostornim planom Varaždinske županije. Temeljem navedenog utvrđuju se slijedeći zahvati u prostoru (gradnja novih ili rekonstrukcija postojećih građevina) od važnosti za Državu i županiju na području Grada Ludbrega, za koje uvjete uređenja izdaje ili na njih daje suglasnost nadležno Ministarstvo:

**1. Prometne građevine s pripadajućim građevinama i uređajima**

1. Podravska brza cesta Slovenija - Varaždin - Ludbreg - Koprivnica - Osijek
2. postojeće državne i županijske ceste utvrđene na temelju propisa o razvrstavanju, a moguće su određene promjene u funkcionalnom (promjena kategorije) i prostornom smislu (promjena trase) u slučaju izgradnje obilaznica, zamjenskih i novih pravaca,
3. željeznička pruga za regionalni promet s pripadajućim objektima i pružnim postrojenjima,
4. Telekomunikacijske građevine (elektronička telekomunikacijska infrastruktura) – radijski koridori su objekti državnog značaja za koje se propisuju posebni uvjeti na državnoj razini, a građevine elektroničke telekomunikacijske infrastrukture, poglavito u dijelu pokretnih mreža, grade se sukladno i temeljem Prostornog plana Varaždinske županije.

**2. Građevine komunalne infrastrukture**

**Elektroenergetske građevine**

1. dalekovodi i transformatorska postrojenja napona 110kV.
2. dalekovodi i transformatorska postrojenja napona 35kV,
3. male hidroelektrane.

**Građevine za transport plina**

1. magistralni plinovod ADRIA - LNG (Omišalj - Delnice - Zagreb -Zabok - Ludbreg - Ludbreg - Kotoriba - mađarska granica).
2. magistralni plinovod Zabok – Ludbreg, Ludbreg - Novigrad, Ludbreg- Budrovec, Ludbreg- Varaždin
3. MRS Ludbreg

**Građevine eksploatacije mineralnih sirovina**

1. istraživanje i eksploatacija ugljikovodika i geotermalne vode
2. druge vrste eksploatacija pod uvjetom da se mogu osnovati kao odobrena eksploatacijska polja

**Voodoopskrbni sustav**

1. magistralni vodovod Varaždin - Ludbreg
2. vodosprema Ludbreg

## Građevine za postupanje s otpadom

1. reciklažni centar Ludbreg.

**3. Vodne građevine**

* nasip uz rijeku Bednju (lijevi i desni)
* retencija Segovina.

(2) Navedene građevine od važnosti za Državu i županiju planirane su i provoditi će se Prostornim planom Varaždinske županije poštujući Odredbe za provedbu točke 3.3.2., 6.2.8., 6.3.3.1., 6.3.3.3., 11.1.4.1. i 11.1.4.2. Prostornog plana Varaždinske županije.˝

**Članak 8.**

**U članku 19. stavak 4. mijenja se i glasi:**

**˝** Na postojećim građevinama (osim na građevinama koje su ozakonjene temeljem Zakona o postupanju s nezakonito izgrađenim zgradama) dozvoljava se rekonstrukcija i dogradnja uz zadržavanje postojeće udaljenosti od međe uz poštivanje ostalih Planom propisanih lokacijskih uvjeta, osobito koji se odnose na udaljenost od susjednih građevina te iskorištenost i izgrađenost građevne čestice.˝

**Članak 9.**

**U članku 32. stavak 1. dodaje se točka 5. koja glasi:**

˝ smještaj građevina za povremeno stanovanje.˝

**Članak 10.**

**Mijenja se naslov iznad članka 34. i glasi:**

˝ OBLIK I VELIČINA GRAĐEVNE ČESTICE˝

**Članak 11.**

**U članku 34. stavak 1. točka 1. mijenja se tablica i glasi:**

**˝**

|  |  |  |  |  |
| --- | --- | --- | --- | --- |
| način gradnje | najmanje dimenzije građevne čestice | | najveći  kig | najveća površina  građevne čestice (m2) |
| širina (m) | površina (m2) |
| - samostojeći (SS)  prizemni  katni | 14  16 | 350  480 | 0,4 | 2.000 |
| - dvojni (D)  prizemni  katni | 12  14 | 300  420 | 0,4 | 1.300 |
| - skupni (S) | 8 | 200 | 0,5 | 500 |

**˝**

**Članak 12.**

**U članku 42. stavak 1. točka 3. mijenja se i glasi:**

**˝** najmanja udaljenost građevine od susjednih čestica mora biti veća ili jednaka polovici njezine visine , ali ne manja od 5,0 m osim u slučaju kada čestica graniči sa javnom prometnom površinom kada je za manju udaljenost potrebno ishoditi posebne uvjete javnopravnog tijela koje tom površinom upravlja,˝.

**Članak 13.**

**U članku 59. stavak 1. točka 9. mijenja se i glasi:**

**˝** najmanja udaljenost građevina od susjednih čestica mora biti veća ili jednaka polovici njezine visine, ali ne manja od 5,0 m˝.

**Članak 14.**

**U članku 65. stavak 1. točka 5. mijenja se i glasi:**

**˝** kig iznosi najviše 0,3 (osim za k.č. 1898/9 k.o. Ludbreg – društvena namjena D2, kig iznosi najviše 0,5, i k.č. 963 i 964 k.o. Ludbreg društvena namjena D (Dječji vrtić Radost) kig iznosi najviše 0,6)˝.

**U članku 65. stavak 1. briše se** točka 16. i točke 17., 18. i 19. postaju točke 16., 17. i 18.

**U članku 65. stavak 1. u točki 19.** koja postaje točka 18. u tablici se mijenja redak 2 koji glasi:

**˝**

|  |  |  |
| --- | --- | --- |
| Sadržaj | Bruto površina građevine (m2) | Površina građevne čestice |
| Osnovna škola | 5 m2/učeniku | 20-40 m2/učeniku |

**˝**

**Članak 15.**

**U članku 67. stavak 1. mijenja se i glasi:**

**˝** Obavljanje sportsko-rekreacijskih djelatnosti unutar građevinskog područja naselja mješovite namjene omogućuje se na površinama i u građevinama sportsko-rekreacijske namjene smještenim na zasebnim građevnim česticama ili uz građevine druge namjene (javne, stambene i poslovne ugostiteljsko-turističke namjene).˝

**Članak 16.**

**U članku 69. stavak 2. točka 2.1.1. mijenja se i glasi:**

**˝** sportska otvorena igrališta (trim staza, mini golf, stolni tenis, boćalište, viseća kuglana, travnato igralište za mali nogomet, badminton, odbojka, odbojka na pijesku i sl.),˝.

**Članak 17.**

**Iza članka 73. dodaje se naslov:**

˝ 2.2.1.5. Uvjeti smještaja građevina za povremeno stanovanje u građevinskim područjima naselja mješovite namjene˝.

**Iza članka 73. dodaje se članak 73a. koji glasi:**

˝ (1) Iznimno se u građevinskim područjima naselja mješovite namjene u naseljima Bolfan, Čukovec, Segovina, Globočec, Vinogradi Ludbreški i Hrastovsko omogućuje izgradnja građevina za povremeno stanovanje iz članka 81. s time da se građevina mora smjestiti na udaljenosti od 5,0 m od regulacijskog pravca, a u izgrađenim dijelovima naselja na već pretežito formiranom uličnom građevnom pravcu sa zatečenom izgradnjom u potezu.

(2) Za izgradnju građevina iz stavka 1. ovog članka propisuju se slijedeći posebni uvjeti:

* da se građevina gradi kao samostojeća s najviše 50 m2 površine tlocrtne projekcije građevine, te najveće etažne visine: podrum ili suteren i prizemlje (E=Po/Su+Pr),
* najmanja veličina građevne čestice propisana je člankom 34.,
* oblikovanje bude u skladu sa tradicijskom gradnjom,
* temelj prizemlja, odnosno kota gornjeg ruba stropne konstrukcije podzemne etaže ne smije biti viša od 30 cm od kote konačnog zaravnatog terena na njegovom najvišem dijelu,
* kota konačno zaravnatog terena ne smije biti niža od 15 cm od gornje kote temelja podzemne etaže na najnižem dijelu,
* ukupna visina građevina mjerena od kote zaravnatog terena neposredno uz građevinu na nižem dijelu do kote sljemena krovišta može iznositi najviše 5,0 m,
* krov može biti kosi nagiba do 45º ili ravni,
* krovište se na stropnu konstrukciju postavlja izravno, bez nadozida,
* međusobna udaljenost građevina ne može biti manja od 4,0 m,
* građevina se mora smjestiti na udaljenosti od 5,0 m od regulacijskog pravca, a u izgrađenim dijelovima naselja na već pretežito formiranom uličnom građevnom pravcu sa zatečenom izgradnjom u potezu u pogledu oblikovanja građevina, ograda i parternog uređenja građevnih čestica vrijede odredbe koje se odnose na građevinska područja ostalih naselja.˝.

**Članak 18.**

**U članku 75. briše se stavak 4.**

**Članak 19.**

**Iza članka 76. dodaje se članak 76a. koji glasi:**

**˝**(1) Iznimno se na području gospodarske zone Apatija omogućuje izgradnja gospodarskih građevina za uzgoj životinja.

(2) Izgradnja građevina odnosno kompleksa građevina treba biti tako koncipirana da:

1. minimalna veličina građevne čestice iznosi 2.000 m2
2. najveći koeficijent izgrađenosti građevne čestice/zahvata (Kig) iznosi 0,4,
3. visina (V) građevina može iznositi 9,0 m, odnosno najveća etažna visina je E=Pr+Pk, a iznimno i više za pojedine građevine ili dijelove građevine u kojima proizvodno-tehnološki proces to zahtijeva,
4. građevine budu izgrađene na samostojeći način u odnosu na građevine na susjednim građevnim česticama,
5. građevine budu izgrađene na mješoviti (samostojeći, poluugrađeni) način u odnosu na građevine na istoj građevnoj čestici,
6. najmanja udaljenost građevine od susjednih čestica mora biti veća ili jednaka njezinoj visini, ali ne manja od 5,0 m,
7. udaljenost građevina od građevina unutar građevinskih područja naselja opisana je u članku 99.
8. najmanje 20% od ukupne površine građevne čestice/zahvata mora biti ozelenjeno/hortikulturno uređeno,
9. građevna čestica mora imati osiguran pristup na prometnu površinu najmanje širine kolnika 5,5 m
10. prostor za potrebna parkirališna mjesta osigurava se na čestici sukladno odredbama članka 132.,
11. krovovi trebaju biti izvedeni kao dvostrešni kosi nagiba do 45º,
12. potrebno je pridržavati se i svih ostalih odredbi koje se odnose na gospodarske građevine za poljoprivrednu proizvodnju – farme (članak 93. stavak 1., članak 93. stavak 2. točke 1. i 2., članak 94. stavci 1. i 4. i članci 97., 98., 101.).˝.

**Članak 20.**

**U članku 82. stavak 1. mijenja se točka 18. i glasi:**

**˝** krov može biti kosi nagiba do 45º ili ravni, ˝.

**U članku 82. stavak 1.** briše se točka 20. i točke 21., 22., 23. i 24. postaju točke 20., 21., 22. i 23.

**Članak 21.**

**U članku 91. stavak 3. brišu se riječi:**

˝ u grafičkom dijelu Plana˝.

**Članak 22.**

**U članku 99. stavak 1. redak 7 tablice mijenja se i glasi:**

|  |  |  |  |  |  |
| --- | --- | --- | --- | --- | --- |
| broj uvjetnih grla | udaljenost (m) | | | | |
| \*od građevinskog područja | \*\*od državne ceste | od župan.  ceste | od lokalne  ceste | \*\*od željezničke  pruge |
| preko 300 | 300 | 200 | 100 | 50 | 200 |

**Članak 23.**

**Iza članka 118. dodaje se članak 118a. koji glasi:**

**˝** (1) U naselju Sigetec Ludbreški na kartografskom prikazu 4.3. Građevinska područja određena je površina infrastrukturne namjene (IS) na kojoj se dozvoljava izgradnja solarne elektrane za proizvodnju vodika korištenjem obnovljivih izvora energije.

(2) Uvjeti za izgradnju solarne elektrane za proizvodnju vodika opisani su u članku 151. stavak 4. točka 3.˝.

**Članak 24.**

**U članku 125. stavak 2. mijenja se i glasi:**

**˝** Cestovnu mrežu na području Grada čini:

1. D2 - Dubrava Križovljanska (G.P. Dubrava Križovljanska (granica Republika Hrvatska/Slovenija)) –Koprivnica – Virovitica –Đurad – Našice - Osijek – Vukovar – Ilok (G.P. Ilok (granica Republike Srbije)) i
2. D24 –Zlatar Bistrica – Konjščina – Budinšćina –Grana – Možđenec - Varaždinske Toplice –Ludbreg (D2)˝.

**Članak 25.**

**U članku 126. stavak 1.** riječi ˝100,0˝ zamjenjuju se riječima ˝150,0˝.

**Članak 26.**

**U članku 132. stavak 1. točke 2. i 3. mijenjaju se i glase.**

**˝**

namjena-djelatnost potreban broj parkirališnih/garažnih mjesta

2. Poslovna-uredi, banka, pošta i sl. 20 na 1000 m2 bruto površine građevine

3. Poslovna-trgovina 3 na 50 m2 bruto površine građevine

7 na 50-100 m2 bruto površine građevine

20 na 1000 m2 bruto površine građevine

˝.

**Članak 27.**

**U članku 134. stavak 1. mijenja se i glasi:**

**˝** Od ukupnog broja parkirališnih mjesta na javnim parkiralištima, najmanje 5% mora biti osigurano za vozila osoba sa invaliditetom. Na parkiralištima s manje od 20 mjesta koja se nalaze uz ambulantu, ljekarnu, trgovinu dnevne opskrbe, poštu, restoran i predškolsku ustanovu mora biti osigurano najmanje jedno parkirališno mjesto za vozilo osoba sa invaliditetom.˝.

**Članak 28.**

**U članku 136. stavak 2.** riječi ˝1,60˝ zamjenjuju se riječima ˝2,0˝.

**Članak 29.**

**U članku 145. stavak 5. u točki 1.** riječi ˝400˝ zamjenjuju se riječima ˝200˝ .

**U članku 145. stavak 5. u točki 2.** riječi ˝ Zakona o zaštiti graditeljske baštine˝ zamjenjuju se riječima ˝ Zakona o zaštiti i očuvanju kulturnih dobara˝.

**U članku 145. stavak 7. u točki 3.** brišu se riječi ˝ kao i na druge građevine koje su bliže od 100 m od tih građevina˝.

**Članak 30.**

**Iznad članka 151. mijenja se naslov i glasi:**

**˝** OBNOVLJIVI IZVORI ENERGIJE˝.

**Članak 31.**

**U članku 151. stavak 4. točka 1.** iza riječi ˝energije˝ dodaju se riječi ˝lokalnog značaja˝.

**U članku 151. stavak 4. točka 1.3. dodaju se riječi:**

˝ te na bivšem odlagalištu Meka u naselju Ludbreg˝.

**U članku 151. stavak 4. točka 1.5. mijenja se i glasi:**

˝ukoliko se solarna elektrana nalazi na području koje je označeno kao područje ugroženo od poplava solarne panele je potrebno postaviti na visini najmanje 0,5 m iznad najviše razine vode za povratno razdoblje od 100 godina˝.

**U članku 151. stavak 4. dodaju se točke 1.9.-1.14. koje glase:**

˝1.9. nakon prestanka korištenja solarne elektrane potrebno je ukloniti čitavu konstrukciju i područje privesti prvotnoj namjeni

1.10. ispod sunčanih panela potrebno je zadržati prirodnu (autohtonu) nisku vegetaciju ili zasaditi istu , a kod postave „agropanela“ koji se trebaju postavljati na stupove visine najmanje 3m od tla, moguće je uzgajati povrtlarske ili druge moguće kulture, odnosno prostor koristiti kao pašnjake i livade, te ih održavati (radi sprečavanja erozije); zabraniti tretiranje površine ispod panela pesticidima, a za dijelove pod pašnjacima i livadama obvezuje se održavanje vegetacije ispašom ili kasnom košnjom poslije 15. srpnja, u kojem slučaju je potrebno postaviti panele najmanje 70 cm iznad razine tla, te odgovarajuće zaštiti sve vodove i kablove; održavanje površina ispod sunčanih panela/agropanela ne smije se provoditi pomoću herbicidnih sredstava

1.11. sunčane panele se ne smije tretirati agresivnim kemikalijama koje mogu dospjeti u tlo/vode (uključivo i podzemne vode)

1.12. potrebno je koristiti fotonaponske module sa što nižim stupnjem odbljeska

1.13. treba osigurati potreban razmak između redova sunčanih panela kako se površina ispod njih ne bi trajno zasjenila

1.14. niži dio panela treba postaviti na visinu višu od 70 cm.˝

**U članku 151. stavak 4. točka 2. dodaju se podtočke 2.1.-2.3. koje glase:**

˝ 2.1. Uvjeti za gradnju solarnih kolektora za zagrijavanje (za vlastite potrebe) i/ili fotonaponskih panela za proizvodnju električne energije (za vlastite potrebe i eventualno dijelom za predaju u elektroenergetsku mrežu) snage do 30 kW određeni su člankom 151a.

2.2. Postrojenja za iskorištavanje geotermalne energije i energije iz biomase mogu se graditi kao prateći sadržaj na građevnim česticama gospodarske ili infrastrukturne/komunalne namjene, te na građevnim česticama biljnih ili životinjskih farmi, ukoliko se svojim gabaritima mogu uklopiti u odredbe za gradnju na tim česticama

2.3. Na području Grada Ludbrega Prostornim planom Varaždinske županije planiraju se male hidroelektrane koje će se provoditi po tome planu. Njihov položaj prikazan je orijentacijski na kartografskom prikazu 2. Infrastrukturni sustavi. Hidroelektrane i vjetroelektrane se ne planiraju ovim Planom.˝

**U članku 151. stavak 4. dodaje se točka 3. koja glasi:**

3. Solarna elektrana u naselju Sigetec Ludbreški planira se snage 300-400 kW za potrebe proizvodnje vodika. Građevine za proizvodnju vodika smjestiti će se unutar građevinskog područja naselja Sigetec Ludbreški te će se provoditi prema uvjetima za smještaj gospodarskih djelatnosti unutar građevinskog područja mješovite namjene. Uvjeti smještaja za solarnu elektranu u naselju Sigetec Ludbreški su:

3.1. potrebno ju je smjestiti unutar infrastrukturne namjene prikazane na kartografskim prikazima 1. Korištenje i namjena površina i 4.3. Građevinska područja (na dio k.č.248/6, dio k.č. 248/1 i dio 248/8 sve k.o. Sigetec Ludbreški);

3.2. elektrana se sastoji od solarnih panela s instalacijama;

3.3. solarne panele je potrebno postaviti na najmanje 0,5 m iznad najviše razine vode za povratno razdoblje od 100 godina;

3.4. potrebno je formirati građevne čestice;

3.5. maksimalni koeficijent izgrađenosti građevne čestice je 0,7;

3.6. unutar površine solarne elektrane potrebno je ostaviti koridor za prolaz životinja i prilaz rijeci Bednji;

3.7. udaljenost solarnih panela mora biti najmanje 5 m od građevinskog područja naselja;

3.8. solarna elektrana mora biti odijeljena zelenim pojasom najmanje širine 5 m prema građevinskom području;

3.9. potrebno je osigurati prometni pristup do Sajmišne ulice najmanje širine 4,5 m;

3.10. unutar solarne elektrane potrebno je planirati požarni put najmanje širine 4 m;

3.11. solarni paneli su tipski te su postavljeni na postolja:

3.12. sve otpadne tvari, a pogotovo one štetne za okoliš (toksične tvari, hidraulična ulja, maziva, plinove, PVC materijale i drugo) koje nastaju na ovim površinama potrebno je zbrinuti sukladno važećim propisima i odlukama o odvodnji, okolišu i otpadu;

3.13. sklopove fotonaponskih modula potrebno je svojim oblikovanjem uklopiti u postojeći krajolik;

3.14. za uređenje područja obuhvata koristiti isključivo autohtonu vegetaciju;

3.15. potrebno je koristiti fotonaponske module sa što nižim stupnjem odbljeska;

3.16. elektranu je potrebno ograditi zelenim ogradama;

3.17. solarne panele se ne smije tretirati agresivnim kemikalijama koje mogu doprijeti u tlo i vodu;

3.18. nakon prestanka korištenja solarne elektrane potrebno je ukloniti čitavu konstrukciju i područje privesti prvotnoj namjeni;

3.19. rasvjetu je potrebno instalirati na način da se svjetlosno onečišćenje svede na najmanju moguću mjeru;

3.20. nakon prestanka korištenja sunčane elektrane, potrebno je iste ukloniti, te lokaciju privesti prijašnjoj namjeni;

3.21. ispod sunčanih panela potrebno je zadržati prirodnu (autohtonu) nisku vegetaciju ili zasaditi istu; zabraniti tretiranje površine ispod panela pesticidima, a za dijelove pod pašnjacima i livadama obvezuje se održavanje vegetacije ispašom ili kasnom košnjom poslije 15. srpnja, te odgovarajuće zaštiti sve vodove i kablove; održavanje površina ispod sunčanih panela ne smije se provoditi pomoću herbicidnih sredstava.˝

**U članku 151. dodaje se stavak 5. koji glasi:**

˝ (5) Građevine iz stavka 4. ovog članka je prema Prostornom planu Varaždinske županije potrebno planirati izvan zaštićenih područja kulturne baštine i izvan kontaktnog područja od 100 m od područja registrirane kulturne baštine, odnosno 500 m u slučaju arheološkog nalazišta osim u posebnim slučajevima kada nadležni konzervatorski odjel da svoje pozitivno mišljenje s obzirom na poziciju planiranih građevina te udaljenosti od zaštićenih kulturnih dobara.˝

**U članku 151. stavak 5. postaje stavak 6. i glasi:**

**˝** Povezivanje građevina iz stavka 4. ovoga članka u elektroenergetski sustav države moguć je uz suglasnost nadležne pravne osobe i uz suglasnost upravnog tijela Grada Ludbrega.˝

(5) Građevine iz stavka 4. ovog članka je prema Prostornom planu Varaždinske županije potrebno planirati izvan zaštićenih područja kulturne baštine i izvan kontaktnog područja od 100 m od područja registrirane kulturne baštine, odnosno 500 m u slučaju arheološkog nalazišta osim u posebnim slučajevima kada nadležni konzervatorski odjel da svoje pozitivno mišljenje s obzirom na poziciju planiranih građevina te udaljenosti od zaštićenih kulturnih dobara.

**Članak 32.**

**U članku 151a. stavak 1. točka 2. mijenja se i glasi:**

˝ 2. na terenu građevnih čestica komunalno-servisne, infrastrukturne i gospodarske (proizvodne, poslovne, ugostiteljsko-turističke i dr.) namjene,˝

**U članku 151a. stavak 2. dodaju se riječi:**

˝ S nadležnim javnopravnim tijelom potrebno je usuglasiti postavljanje sunčanih kolektora i/ili fotonaponskih ćelija na građevine koje se nalaze:

- unutar zaštićenih povijesnih cjelina (a građevine nisu zaštićene i osobito vrijedne), kao i unutar kontaktnog područja od 100 m od područja registrirane kulturne baštine

- unutar zaštićenih područja prirodne baštine i kontaktnog područja od 300 m od zaštićenih područja

- unutar šumskih površina.˝

**Članak 33.**

**U članku 154. stavak 1. točka 1. mijenja se i glasi:**

**˝** sustav odvodnje i pročišćavanje otpadnih voda planira se sukladno projektu izgradnje sustava odvodnje i vodoopskrbe te rekonstrukcije postojećeg mješovitog sustava odvodnje na području Grada Ludbrega,˝.

**Članak 34.**

**U članku 160. stavak 3. riječi ˝**Ministarstvo zaštite okoliša i prirode˝ zamjenjuju se riječima ˝ Ministarstvo gospodarstva i održivog razvoja˝.

**Članak 35.**

**U članku 161. stavak 1. riječi ˝**Ministarstva zaštite okoliša i prirode˝ zamjenjuju se riječima ˝ Ministarstva gospodarstva i održivog razvoja˝.

**Članak 36.**

**U članku 163. dodaje se stavak 3. koji glasi:**

˝Na području Natura 2000 se osim osnovnih mjera zaštite (propisanih Pravilnikom o ciljevima očuvanja i osnovnim mjerama za očuvanje ptica u području ekološke mreže) propisuju i dodatne mjere zaštite:

1. ne može se provoditi prenamjena zemljišta u građevinsko područje, ne mogu se odobravati zahvati izvan građevinskog područja naselja (farme, skladišta, spremišta), građevine sporta i rekreacije, građevine prometnih i drugih infrastrukturnih sustava te građevine elektroničke komunikacijske infrastrukture i druge povezane opreme,

2. ne smiju se vršiti iskopi, nasipavanja, prekipi zemljišta,

3. ne mogu se vršiti regulacije vodotoka,

4. ne može se provoditi intenzivniji zahvat sječe,

5. ne može se vršiti iskorištavanje mineralnih sirovina, hidrotehnički zahvati i melioracija zemljišta,

6. ne može se planirati golf igralište,

7. ne smiju se unositi strane vrste.˝.

**Članak 37.**

**U članku 168. stavak 1. točka 1.1. ispod tablice** se brišu riječi ˝\*unutar utvrđenih prostornih međa razgraničeno na zonu zaštite A Kulturno-povijesne cjeline i zonu zaštite B i posebno određen obuhvat arheološke zone˝.

**U članku 168. stavak 1. točka 2.1.3. redak 3 tablice mijenja se i glasi:**

˝

|  |  |  |
| --- | --- | --- |
| *Naselje* | *Kulturno dobro / kulturno povijesna vrijednost* | *Spomenički status* |
| Selnik | kapela sv. Antuna | **Z-7111** |

˝

**U članku 168. stavak 1. točka 2.2. mijenja se i glasi:**

**˝**2.2.1. Graditeljski sklop

|  |  |  |
| --- | --- | --- |
| *Naselje* | *Kulturno dobro / kulturno povijesna vrijednost* | *Spomenički status* |
| Ludbreg | dvorac Batthyny | **Z-1238** |
| Ludbreg | Trg Svetog Trojstva br. 2,3,4,5, 25 | E |
| Ludbreg | Ulica Petra Zrinskog br. 2-11 | E |

2.2.2. Civilne građevine

|  |  |  |
| --- | --- | --- |
| *Naselje* | *Kulturno dobro / kulturno povijesna vrijednost* | *Spomenički status* |
| Ludbreg | kuća u Ulici Petra Zrinskog 1 | **PZ** |
| Ludbreg | kuća u Ulici Petra Zrinskog 9 | PZ |
| Ludbreg | ljekarna u Gundulićevoj 1 | PZ |
| Ludbreg | željeznička postaja | E |
| Ludbreg | Trg Svetog Trojstva br. 26,27; | PZ |

˝

**U članku 168. stavak 1. ispod točke 2.3. mijenja se podtočka i glasi:**

˝2.3.1. Graditeljski sklop˝.

**U članku 168. stavak 1. točka 4.** briše se podtočka 4.1.

**U članku 168. stavak 1. točka 4. u podtočki 4.2. mijenja se tablica i glasi:**

**˝**

|  |  |  |
| --- | --- | --- |
| *Naselje* | *Kulturno dobro / kulturno povijesna vrijednost* | *Spomenički status* |
| Ludbreg | arheološki lokalitet ulici Petra Zrinskog 2 | **Z** |
| Sigetec | arheološki lokalitet Štuk | **Z-1939** |
| Vinogradi | arheološki lokalitet Lipa- Katalena | **Z-1943** |
| Hrastovsko | arheološki lokalitet Vučje grlo | **Z-1947** |
| Poljanec | arheološko nalazište Poljanec | **Z-1940** |
| Ludbreg | Arheološko nalazište Vrt Somođi | **Z-7075** |
| Ludbreg | arheološki lokalitet Gmajna | E |
| Ludbreg | arheološki lokalitet Koprivnička ulici | E |
| Globočec | arheološki lokalitet Lobove | E |
| Sigetec | arheološki lokalitet Loke Kroglice | PZ |
| Sigetec | arheološki lokalitet centar Sigetec | E |
| Sigetec | arheološki lokalitet Marof I | E |
| Sigetec | arheološki lokalitet Marof II | E |
| Sigetec | arheološki lokalitet Črnoglavec | E |
| Vinogradi | arheološki lokalitet Katalena | E |
| Vinogradi | arheološki lokalitet Ravnice | E |
| Vinogradi | arheološki lokalitet mali Sigečak | E |
| Bolfan | arheološki lokalitet | E |

**Članak 38.**

**Naslov ispod članak 172. i članak 172. mijenjaju se i glase:**

˝URBANISTIČKA CJELINA LUDBREG

Posebno se određuje, **za Kulturno-povijesnu cjelinu grada Ludbrega** (iz članka 168. točke 1.) granicom obuhvata utvrđeno kao označeno na kartografskim prikazima u mj. 1:5000 (i sve unutar obuhvata UPU Ludbreg), primjena posebnih mjera iz Konzervatorske studije za Urbanistički plan uređenja Ludbrega.˝

**Članak 39.**

**U članku 186.** briše se stavak 5.

**Članak 40.**

**Članak 192. stavci 1. i 2. mijenjaju se i glase:**

**˝**(1) **Urbanistički plan uređenja Ludbreg** (UPU Ludbreg), izrađen je za područje središnjeg naselja Ludbreg uključivo dio naselja Sigetec Ludbreški.

(2) Ovim Planom izvršena je korekcija obuhvata UPU Ludbreg kao što je određeno na kartografskom prikazu 3.b “Područja posebnih ograničenja u korištenju”. ˝

**U članku 192. briše se stavak 3.**

**Članak 41.**

**U članku 193. mijenja se stavak 1. i glasi:**

**˝** Ovim Planom utvrđena je obveza izrade prostornog plana užeg područja (granice obuhvata prikazane su na kartografskim prikazima 3.b “Područja posebnih ograničenja u korištenju” i 4. „Građevinska područja“):

**1. Urbanističkog plana uređenja** (UPU) za izdvojena građevinska područja zona gospodarske namjene

- 2. UPU Selnik

- 4. UPU Ludbreg -zapad

- 5. UPU Hrastovsko.

**2. Urbanističkog plana uređenja** (UPU) za izdvojena građevinska područja zona sportsko-rekreacijske namjene:

- 7. UPU 7 Ribnjaci

**3. Urbanističkog plana uređenja** (UPU) za neizgrađene i neuređene dijelove građevinskih područja naselja.˝

**Članak 42.**

**U članku 197. stavak 6. dodaje se alineja 2. koja glasi:**

˝ Urbanistički plan uređenja ˝Gospodarske zone sjever˝ u Ludbregu (Službeni vjesnik Varaždinske županije broj 48/15, 83/18, 49/20, 70/20 – pročišćeni tekst).˝

**Članak 43.**

**U članku 198. stavak 2. mijenja se i glasi:**

**˝** Temeljem Procjene rizika od velikih nesreća Grada Ludbrega, a sukladno Pravilniku o smjernicama za izradu procjene rizika od katastrofa i velikih nesreća za područje Republike Hrvatske i JLPRS utvrđuju se i propisuju preventivne mjere čijom će se implementacijom umanjiti posljedice i učinci djelovanja prirodnih i antropogenih katastrofa i velikih nesreća po kritičnu infrastrukturu te povećati stupanj sigurnosti stanovništva, materijalnih dobara i okoliša.˝

**Članak 44.**

**U članku 201. stavak 4. mijenja se i glasi:**

**˝** U svrhu efikasne zaštite od klizišta na području potencijalnih klizišta propisuje se da se u slučaju gradnje moraju obaviti geološkog ispitivanja tla te se zabranjuje izgradnja stambenih, poslovnih i drugih građevina na područjima potencijalnih ili postojećih klizišta. ˝

**III. ZAVRŠNE ODREDBE**

**Članak 45.**

(1) Elaborat Plana izrađen je u 6 (šest) istovjetnih izvornika, od kojih se jedan čuva u: Uredu Gradskog vijeća i Gradonačelnika te jedan u Upravnom odjelu za financije i komunalni sustav - Odsjek za komunalni sustav, urbanizam i imovinu gdje se čuva i elektronički zapis na CD-u.

(2) U roku od 15 dana od dana objave ove Odluke u „Službenom vijesniku Varaždinske županije“ jedan primjerak izvornika Plana dostavit će se Ministarstvu prostornog uređenja, graditeljstva i državne imovine te po jedan primjerak Zavodu za prostorno uređenje Varaždinske županije i nadležnom Uredu za izdavanje akata u Ludbregu.

**Članak 46.**

(1) Danom stupanja na snagu ove Odluke, prestaju važiti Odredbe za provedbu iz Odluke o donošenju IV. izmjena i dopuna Prostornog plana uređenja Grada Ludbrega (Službeni vjesnik Varaždinske županije broj 104/20, 4/21 – pročišćeni tekst).

(2) Svi dosadašnji kartografski prikazi prestaju važiti i zamjenjuju se kartografskim prikazima iz članka 2. ove Odluke.

(3) U Obrazloženju prestaju važiti Tablice 1, 2, 3, 4 i 5 i zamjenjuju se novim tablicama iz Obrazloženja Elaborata V. izmjene i dopune Prostornog plana uređenje Grada Ludbrega.

(4) Postupci započeti po odredbama Odluke o donošenju IV. izmjena i dopuna Prostornog plana uređenja Grada Ludbrega (Službeni vijesnik Varaždinske županije broj 104/20, 4/21 – pročišćeni tekst) do stupanja na snagu ove Odluke, dovršit će se po odredbama Odluke o donošenju IV. izmjena i dopuna Prostornog plana uređenja Grada Ludbrega (Službeni vijesnik Varaždinske županije broj 104/20, 4/21 – pročišćeni tekst) ukoliko su povoljnije po stranku, te ukoliko nisu u suprotnosti sa Zakonom o prostorno uređenju, Zakonom o gradnji i posebnim propisima.

**Članak 47.**

(1) Ova Odluka o donošenju V. izmjena i dopuna Prostornog plana uređenja Grada Ludbrega stupa na snagu osmoga dana od dana objave u Službenom vjesniku Varaždinske županije.

**Predsjednik Gradskog vijeća**

Darko Jagić